- Det er Trafikstyrelsen og i sidste ende politikerne i Folketinget, der afgør, om man kan få et trinbræt eller en station i Brabrand, siger Kristian Würtz.

Vi omtalte fredag, at virksomheden Jysk og Brabrand Erhvervsforening støtter borgergruppen "Brabrand på Skinner", der arbejder for at få i første omgang et trinbræt, hvor den gamle station lå ved Jernbanevej i Brabrand.

BRABRAND: - Det betyder enormt meget, at beboere og virksomheder i Brabrand bakker op om at få et trinbræt og på længere sigt en station i Brabrand.

Han er helt enig i, at det kunne være en fantastisk idé:

- Fordi en station i Brabrand vil få flere til at tage toget til Aarhus, og det vil lette trafiktrykket på de store indfaldsveje. Banen er der jo i forvejen, så dermed er man allerede et langt stykke ad vejen.

Kristian Würtz stopper til nytår som rådmand for Teknik og Miljø, og bliver i stedet rådmand for Sociale forhold og Beskæftigelse. Men en af hans sidste opgaver som teknik-rådmand er at sende en indstilling til byrådet om VVM-undersøgelse af en letbane etape 2, der skal have endestation et sted i Brabrand.

- Og i den indstilling nævner vi også ønsket om en station i Brabrand for regionaltoget. Men derudover foreslår jeg, at kommunen svarer på en statslig trafikplan for togdriften frem mod 2032, som lige nu er i høring. Her vil vi også fortælle om behovet for en station i Brabrand, siger han.

Kristian Würtz roser som sagt engagementet i Brabrand og fastslår, at det handler om sammen at holde sagen på dagsordenen over for Folketingets politikere.

- Og her betyder det rigtigt meget, at både borgere og erhvervsliv bakker op om forslaget. Jeg kan heller ikke selv se, at der er andre stationsmuligheder mellem Aarhus og Viborg, der har så meget at byde på som Brabrand. Senest er starten gået for et helt nyt boligområde på den tidligere Tulipgrund, siger rådmanden.